Kumase Korɔbea Asante Kɔtɔkɔ adi nkunim wɔ wɔn bɔɔlobɔ akansie a ɛdi kan wɔ CAF Champions League bɔɔlobɔ akansie no mu. Wɔne bɔɔlobɔkuo a wɔfrɛ wɔn RC Kadiogo na na wɔrepem so.
Ghana bɔɔlobɔkuo a agye ntini na ɛdi Ghana bɔɔlobɔ mu atintimman yi yeree wɔn ho ne wɔn akansifoɔ yi peree so biara kɔsii sɛ na aka berɛ tiawa bi ama wɔapɔn no, Isaac Oppong too atena maa Asante Kotoko dii nkunim.
Bɔɔlobɔni a ɔbɔ ne ho mmɔden yi nyaa akwannya bi wɔ RC Kadiogofoɔ no adaka no mu pɛɛ, na ɛhɔ na ɔde n’ahoɔden nyinaa guu so bɔɔ bɔɔlo no too atena mu maa Kotoko tumi huri dii kan wɔ wɔn akansie a ɛdi kan no mu.
Saa nkunimdie yi ne nkunimdie a ɛdi kan a wɔn panin a ɔtenetene wɔn, Owura Seydou Zebro a ɔfiri Burkina no anya ɛfiri berɛ a ɔbɛyɛɛ Ɔteneteneni maa Kotoko bɔɔlobɔkuo no.
Wɔbɔɔ bɔɔlo no wɔ General Mathieu Kerekou Agoprama a ɛwɔ Cotonou a ɛwɔ Benin no so. Akansie yi deɛ, wɔamma kwan amma akyitaafoɔ ammɛhwɛ bi.
Mfitiaseɛ no, wɔyɛɛ sɛ anka wɔbɛsi akan no wɔ Ouagadougou nanso aka kakra ama akansie yi aduru so no na CAF de nsakraeɛ baa sɛ wɔremmɔ no Memeneda bio, na mmom wɔmmɔ no Dwoada.
Yei nyinaa mu no, Kotoko tumi yeree wɔn ho dii nkunim wɔ akansie no mu. Ɛno nti, wɔatumi ahuri adi kan a wɔne obiara mpere wɔn dibea no ho seesei.
Ɛsiane sɛ mpanimfoɔ se, “Abɔsobaa na ɛma egya pae nti,” wɔbɛsan asi akansie a ɛtɔ so mmienu no wɔ Baba Yara Agoprama a ɛwɔ Kumase no so. Wɔhwɛ anim sɛ, Kotoko akyitaafoɔ mpempem pii bɛkɔ akɔtaa wɔn akyi wɔ saa akansie yi mu.
